Краско Наталля Аляксандраўна,

вучаніца 11 “Б” класа “Полацкай дзяржаўнай

гімназіі №1 імя Ф. Скарыны”

**“У добрых справах і ў любасці да Айчыныўпадабняйцеся…”**

**(Францыск Скарына)**

*Для люду паспалітага, нашчадкам, нам*

*Ён “Біблію” надрукаваў, “Апостал”.*

*Ён першы гаварыў па-наску ўсім багам,*

*А першаму пракладваць шлях няпроста…*

*В. Макарэвіч*

Цёмнае пустое поле. Дзесьці на гарызонце разгараецца святло Адраджэння, але яго прамяні яшчэ няскора абудзяць нашу зямлю. І вось на няўдзячную глебу падчас сонечнага зацьмення ўпала зернейка. Сілкуючыся з родных крыніц, яно ператварылася ўслабы колас. Яго каранімацаваліся сілай роднай зямлі, каб узрасці і акрэпнуць, абудзіць сонны край, прынесці ў новым зерні чароўнае святло культуры і адукацыі на Радзіму…

За гэтай метафарай лёгка ўгадваецца асоба першадрукара ўсходнеславянскіх земляў, мысліцеля-гуманіста, “учёного мужа, в лекарскихи науках вызволенных доктора Франциска, Скоринина сына из славного града Полоцка”. Тытан эпохі Рэнесансу, ён быў сучаснікам М.Лютэра, М.Каперніка, Э.Ратэрдамскага, Т. Мора, Леанарда да Вінчы.

Святло Адраджэння Заходняй Еўропы прывабіла ліцвіна. Але ніколі на чужыне ён не забываў родныя крыніцы, родную зямлю, роднае сонца. І ў Кракаве, і ў Падуі годна гучала імя Францыска Скарыны, сына Лукі з Полацка.Сонца Рэнесансу множыла яго веды, пашырала кругагляд, надавала веры ў асабістыя сілы.

З захапленнем і гонарам за земляка чытаю ў актавых запісах Падуанскага ўніверсітэта: “…Прыбыў вельмi вучоны i бедны малады чалавек, доктар вольных мастaцтваў, родам з надзвычай далёкiх краiн, што знаходзяцца, магчыма, за чатыры тысячы i болей мiляў ад гэтага слaўнага месца. …Просiць дaзволу здаць пры нашай калегii экзамен па медыцыне. …Носіць імя пана Францыска, сына Лукi Скарыны з Полацка”.Бліскуча адказаўшы на пытанні паважаных вучоных мужоў і атрымаўшы ступень доктара медыцынскіх навук, малады палачанін зацікавіў камісію сваім паходжаннем. Праз 430 год у зале, дзе адбываліся гэтыя пасяджэнні высокай калегіі, створаць 40 фрэсак. Сярод іх з’явіцца рашучы твар, які будзе свяціцца розумам, мужнасцю і духоўнай чысцінёй. А кожны наведвальнік Залы Сарака ў Падуібудзе чытаць на лацінскай мове: “FranciscusSkorynadePolock, ruceno”.

Як і кожны выдатны дзеяч эпохі Адраджэння, Францыск Скарына шукаў сваё прызванне, справу ўсяго жыцця. Ён знаёміўся з батанікай, мастацтвам, літаратуразнаўствам, гісторыяй, юрыспрудэнцыяй. Паспяхова вытрымаў іспыты на ступень доктара вольных навук і медыцыны. А колькі моў яму прыйшлося вывучыць, каб жыць у Еўропе!.. Мне падаецца, нашым продкам быў беларускі Леанарда да Вінчы. Якую сферу жыцця ні вазьмі, ва ўсім Францыск Скарына спрабаваў свае сілы. Ён шукаў ідэалізаваны філасофскі камень, тыя “броні духоўныя”, што ўмацуюць веру народа ў самога сябе, прымусяць паважаць сябе ва ўсім свеце. І, на вялікае шчасце, Скарына здолеў злучыць свае веды ў адной справе – выданні кніг Бібліі. Медык і філолаг, ён навучыўся лячыць словам.Зажыўляць духоўныя раны “люду паспалітага” кнігамі на зразумелай яго народу мове. Быць лекарам чалавечай душы.

…Колас, які калісьці вырас на цёмнай зямлі, ярка заззяў пад промнямі сонца гуманізму. Ён спяліў зерні мудрасці, духоўнасці, дабрачыннасці...

Прайшоў час – і зерняткі знайшлі ўдзячную глебу. Яны асвятлілі старонкі Кнігі кніг – “Бивлии рускай, выложенной доктором Франциском Скориною из славного града Полоцка, богу ко чти илюдемпосполитым к доброму научению”. Менавіта пра гэтую кнігу ў 1925 годзе службовец Брытанскага Біблейнага таварыства Уайзман са здзіўленнем і павагай напіша ў справаздачы: ”Беларусы – адзін з першых народаў, якія надрукавалі Святое Пісьмо на сваёй мове. Гэта было ў 1517 годзе, за восем год да першага друкаванага выдання па-англійску. Можна ўявіць, кім бы беларусы былі цяпер, каб пераслед і ўціск не прывялі іх да заняпаду”.

Дзякуючы таленавітаму палачаніну Біблія ў Вялікім Княстве Літоўскім з’явілася раней за нямецкую Лютараву. Раней за ўкраінскую, сербскую, балгарскую, французскую. На 48 гадоў апярэдзіла рускі варыянт Івана Фёдарава і на паўстагоддзя – польскі. Беларускае кнігадрукаванне пачалося з высокага еўрапейскага ўзроўню.

А па-іншаму і не магло быць, бо менавіта Полацк – горад, які з’явіўся на сённяшніх беларускіх землях першым. І кожнаму палачаніну лёсам наканавана стаць ў нечым першым. Калісьці і я буду першай. Бо мне, як і Францыску Скарыну,ёсць на каго раўняцца – Рагвалод і Рагнеда, Ізяслаў, Усяслаў Чарадзей, Ефрасіння Полацкая… Францыск Скарына таксама пракладаў сцежку асветніка ў цёмным полі бездухоўнасці.

Як вядома, першым быць заўсёды цяжка. Многія яго не разумелі. Скарына ставіў інтарэсы свайго народа і Айчыны вышэй за рэлігійныя. Яго жыццё было служэннем людзям, а потым ужо Богу, ці дакладней, служэнне Богу праз служэнне людзям. Гэта добра даказвае той факт, што за жаданне дапамагчы “люду паспалітаму” лепш зразумець біблейскія тэксты (гэта значыць, за парушэнне царкоўных правіл выдання Бібліі) Скарыну маглі спаліць на кастры як ерэтыка больш за 13 разоў!

Прывітыя еўрапейскім Адраджэннем ідэі гуманізму кіравалі першадрукаром. Але, не губляючы веры ў свае сілы, мой зямляк шчодра пакідаў зерні духоўнасці і навукі ў прадмовах і пасляслоўях. Ён звяртаўся да ўсіх народаў Русі і шчыра клапаціўся пра іх духоўнае развіццё. Вучыў не проста слову Боскаму. У прадмове да ўсёй Бібліі Скарынаўказваў, якая кніга чаму навучыць: “Жадаеш ведаць Граматыку, ці, па-нашаму кажучы, грамату, якая вучыць правільна чытаць і гаварыць, — чытай у ёй кнігу «Псалтыр»… Пажадаеш прасачыць гісторыю за тысячы год, летапісанне —чытай кнігі «Параліпаменона»…Спатрэбяцца мудрасць і навука добрых нораваў — часта чытай кнігі «Ісус Сірахаў» і «Прытчы Саламонавы»…”

У кнізе Францыск Скарына бачыў невычарпальныя магчымасці духоўнай асветы народа і выхаванне хрысціянскіх маральных якасцей.

Праз стагоддзі вяртае нам думкі Скарыны Мікола Арочка:

*Я множыў слова – адліваў у шрыфце,*

*Па полі белым сыпаў, як з сяўні.*

*Патрэбна ж людзям столькі дабрыні,*

*Святла, прачыстай праўды з глыбіні –*

*Без гэтага ўсяго*

*Хто мы, скажыце?*

У прадмове да Кнігі Прамудрасці Францішак пісаў пра лёс Ісуса, сына Сірахава,–прыхільніка кніжнай мудрасці, які “болей избрал оставити в науце и в книгах вечную славу и паметь свою, нежели во тленных великих царских сокровищах». Ці ведаў Скарына, што пісаў і пра сябе самога? Ніколі ён не шукаў багаццяў, славы, дабрабыту, а імкнуўся да каштоўнасцяў духоўных. У служэнні “люду паспалітаму” бачыў сваё шчасце.

Згодна з хрысціянскай этыкай найгалоўнейшай чалавечай рысай Францыск Скарына лічыў любоў. Евангельскую любоў да блізкага, крынічную любоў да Радзімы, усеабдымную любоў да “людзей паспалітых”. Служэнне дабру, Айчыне, “паспалітаму добраму” першадрукар узводзіў у ранг падзвіжніцтва.

…Колькі стагоддзяў ужо на тым полі, некалі пустым і цёмным, ніва залаціцца. Мы не ўяўляем сёння жыцця без друкаванага слова, без слова мудрага, разумнага, дабрачыннага. Дзякуючы гэтаму слову, кнізе, з кожным днём становімся больш адукаванымі і развітымі. Тое зернейка сваю місію выканала напоўніцу –абудзіла некалі сонны край. Вечна будзе асвятляць родную зямлю яго чароўны агонь культуры і адукацыі…